دكتور ادعُ لي ب صلاح الحال أرجوك ، طالبة في صيدلة و الامتحانات خلاص و النفسية تعبانه حبتين
ربنا يصلح حالك ويرضى عليك وييسر لك كل عسير .. أنا عاوزكم تتعايشوا مع الامتحانات يا جماعة، هي دورة حياة ثابتة، بتبدأ بإنك مهموم بالمذاكرة طول السنة بس مش بتذاكر، قبل الامتحان بشهر تبدأ تقلق، بتحاول تذاكر مش عارف وحاسس إن المشوار طويل، أصحابك بيتكلموا وبيهزروا عن إنهم مبيذاكروش وأنت مش عارف هما فعلا كده ولا بيشتغلوك، تبدأ تذاكر وإنت حاسس إنك مستحيل تخلص، تقطع شوط في المذاكرة بس حاسس إنك مش فاكر ولا كلمة، كل ما تفتكر موضوع تلاقي نفسك مش فاكر عناوينه حتى، لما تقرب تخلص شايل هم المراجعة، مش عارف تراجع إزاي، مش عارف تحفظ ولا تفهم بس، خايف تسيب الموضوعات المهمة فتيجي في الامتحان، اتصالات السادة الزملاء اللي ملهاش لازمة واللي بتعمل لخبطة .. ستمرون بهذا السيناريو كثيرًا، فحاولوا تتعودوا عليه، وتعيشوا حياتكم عادي، وتعرفوا إن الامتحان ده مش آخر الدنيا، وإن أنت بتعمل اللي عليك، وإن زيك زي غيرك، وإن الضغط العصبي عادي بس متحاولش تزوده عشان متتعبش ومتحاولش تلغيه عشان متطنش .. وكله هيبقى ذكريات، فحاولوا تخرجوا منها بأقل الخسائر الروحية والنفسية والعضوية، وعليكم بالصلاة والدعاء!